wickkiey/tamil-wikipedia-markdown huggingface dataset:
# புதுக்கவிதை

**புதுக்கவிதை** என்பதற்கான வரைவிலக்கணம் என்பது இன்றைய சூழலில் பல்வேறுபட்டதாகக் காணப்படுகின்றது. எனினும் இலகுவாக புதுக்கவிதை என்பது கவிதைக்குரிய மரபு, இலக்கணம் அற்ற ஒரு கவிதை முறையாக நோக்கப்படுகின்றது. மரபுக்கவிதையானது சீர், தளை, அடி, தொடை என்னும் கட்டுப்பாடுகளைக் கொண்டு காணப்பட புதுக்கவிதை அவற்றை புறந்தள்ளியதாக புதுக்தோற்றத்துடன் காணப்படுகின்றது.  

## தோற்றம்
தமிழ் இலக்கிய வளர்ச்சியும் அதனோடு கூடிய தேவையும் புதுக்கவிதைக்கு வித்திட்டது. ஆங்கிலத்தில் *New Poetry, Modern Poetry* என அழைக்கப்பட்ட கவிதை வடிவம் தமிழுக்கே உரிய மரபில் புதுக்கவிதையாகத் திகழ்கிறது.  

## அமைப்பு
மரபுக்கவிதை போன்று சீர், தளை, அடி, தொடை என்னும் கட்டுப்பாடுகளை கொண்டிராத ஒன்றாக புதுக்கவிதை காணப்படுகின்றது.  

புதுக்கவிதைகளில் காணும் காட்சியினை அலங்கார வார்த்தைகளின்றி, உள்ளதை உள்ளபடியே எளிய தமிழ்ச் சொற்கள் கொண்டே எழுதப்படும் கவிதை வடிவம்.  

### அடிவரையறை (வரி எண்ணிக்கை)
இத்தனை அடிகள்தான் எழுதப்பட வேண்டும் என்ற வரையறை இல்லை.  

### அடியமைப்பு (வரியமைப்பு)
ஒவ்வொரு அடியிலும் குறிப்பிட்ட சீர்கள் இருக்க வேண்டுமென்ற வரையறை இல்லை.  

### சொற்சுருக்கம்
சொற்சுருக்கம் இருக்க வேண்டியது புதுக்கவிதைக்கான முக்கிய அம்சம்.  

### ஒலிநயம்
பேச்சுவழக்குச் சொற்களிடையே ஒலிநயம் காணப்படுவது பொதுவானது.  

### சொல்லாட்சி
சொற்கள் சிறப்பாகப் பயன்படுத்தப்படுவதும் வடமொழி, ஆங்கிலம், பேச்சுவழக்குச் சார்ந்த சொற்களுக்கும் பாவிக்கப்படுகிறது.  

### தொடை நயம்
எதுகை, மோனை, இயைபு என்னும் தொடை நயங்களெல்லாம் கட்டாயம் என்ற நிலையில்லை.  

### யாப்புச் சாயல் மற்றும் நாட்டுப்புறச் சாயல்
அடிவரையறை செய்து எழுதும்போது மரபுக்கவிதை போன்று இது தோற்றமளிக்கும்.  

### வசன நடை மற்றும் உரையாடல் பாங்கு
வசன நடையும் உரையாடல் பாங்கும் சிறப்பாக எளிய முறையில் பாவிக்கப்படும்.  

###### **காட்சி அமைப்பு**
ஒரு கருப்பொருளை காட்சியாகக் கொண்டு நம்கண் முன்னே கொண்டு வந்து நிறுத்தும் எளிய வடிவம் புதுக்கவிதை  
இந்த புதுக்கவிதை உலகிற்கு புதுப்பாதை அமைத்த பெருமை கவியரசு நா.காமராசன் அவர்களையே சாரும்.  


## வெளியிணைப்புகள்
- தமிழ் இணையக் கல்விக்கழகம் பாடப்பகுதி - புதுக்கவிதை
- தமிழ் இணையப் பல்கலைக்கழகப் பாடப்பகுதி - புதுக்கவிதை
# சுவர்ணவாஹினி


**சுவர்ணவாகினி தொலைக்காட்சி** (*Swarnavahini*) இலங்கையில் ஒளிபரப்பாகும் சிங்கள மொழித் தொலைக்காட்சிச் சேவையாகும். மார்ச்சு 16 1997இல் ஆரம்பிக்கப்பட்ட இச்சேவை ஈஏபி எதிரிசிங்க நிறுவனத்தின் ஒரு பகுதியாக இயங்குகின்றது. இதன் சகோதர சேவையாக ஈ.டி.வி தொலைக்காட்சி ஆங்கில சேவையை வழங்குகின்றது. இது இலங்கையின் முதல் தனியாருக்கு சொந்தமான தொலைக்காட்சி சேனல்களில் ஒன்றாகும்.  

சுவர்ணவாகினி செய்திகள், விவரண நிகழ்ச்சிகள், அரசியல் விவாதங்கள், சிறுவர் நிகழ்ச்சிகள், இசை, நிகழ்ச்சிகள் நாடகங்கள் எனப் பல்வேறுபட்ட சிங்கள மொழி நிகழ்ச்சிகளை தயாரித்து வழங்குகின்றது. செய்திகள் சிங்கள மொழியில் மட்டுமே தயாரிக்கப்பட்டு ஒளிபரப்பாகின்றன. உள்நாட்டுத் தயாரிப்புகள் மூலம் சிங்கள மொழி பேசுபவர்களுக்கான தனியார் ஒளிபரப்புச் சேவையாக திகழ்கிறது.
# தனி ஆவர்த்தனம்

கருநாடக இசை நிகழ்ச்சிகளில் பக்கவாத்தியக் கலைஞர்களால் ஒரு குறிப்பிட்ட கால அளவு வழங்கப்படும் இசைப்பகுதி, **தனி ஆவர்த்தனம்** என அழைக்கப்படுகிறது. இதனை 'தனி' என்றும் பேச்சு வழக்கில் அழைப்பர். வாய்ப்பாட்டு நிகழ்ச்சிகளில் மட்டுமல்லாது, ஏதேனும் ஒரு இசைக்கருவியை முதன்மைப்படுத்தி நடத்தப்படும் இசை நிகழ்ச்சிகளிலும் (உதாரணம்: வயலின் இசை நிகழ்ச்சி) தனி ஆவர்த்தனம் இடம்பெறும். மிருதங்கம், கடம் / தபேலா, மோர்சிங் இசைக் கலைஞர்கள் தனி ஆவர்த்தனம் நிகழ்த்துபவர் ஆவர்.  
## நிகழ்த்தப்படும் தருணம்
பொதுவாக * இராகம் தானம் பல்லவி* எனும் இசைவடிவம் பாடி முடிக்கப்பட்ட பிறகு தனி ஆவர்த்தனம் ஆரம்பிக்கப்படும்.  

## நிகழ்த்தப்படும் கால அளவு
பொதுவாக 10 நிமிடங்கள் முதல் 20 நிமிடங்கள் வரை நிகழ்த்தப்படும்.  

## நிகழ்த்தப்படும் விதம்
ஒரு வாய்ப்பாட்டு நிகழ்ச்சியை இங்கு எடுத்துக்கொள்வோம். பக்கவாத்தியங்களாக மிருதங்கம் மற்றும் கடம் இருப்பதாகக் கருதுவோம். பாடகர், *இராகம் தானம் பல்லவி* பாடி முடித்ததும் தனி ஆவர்த்தனத்திற்கு குறிப்பால் உணர்த்தி இடமளிப்பார்.(நிகழ்ச்சி தொடங்குவதற்கு முன்பு கலைஞர்களிடையே நிகழ்த்தப்படும் வடிவமைப்புக் கலந்துரையாடலில் இதுகுறித்து முடிவு செய்யப்பட்டிருக்கும்.)  
தனி ஆவர்த்தனம், மிருதங்கக் கலைஞரால் ஆரம்பித்து வைக்கப்படும். அவர் 2 அல்லது 3 நிமிடங்கள் தொடர்ந்து வாசிப்பார். அதன் பிறகு அவர் தனது வாசிப்பை நிறுத்திக் கொள்ள, கடம் வாசிக்கும் கலைஞர் அதே அளவு காலகட்டத்துக்கு தனது வாசிப்பை நிகழ்த்துவார். இதன் பிறகு மீண்டும் மிருதங்க இசை. இப்படி மாறி மாறி இரு கலைஞர்களும் வாசிப்பர். ஒவ்வொரு சுழற்சியின்போதும் தனக்குரிய வாசிப்புக் காலகட்டத்தை இவ்விரு கலைஞர்களும் குறைத்துக் கொண்டே வருவர். ஒரு கட்டத்தில் இருவரின் வாசிப்பும் ஒன்றிணைந்து, ஒரு சில நிமிடங்களுக்கு அந்தக்கலவை தொடரும். இவ்விதம் நிகழும் இசைப்பகுதியின் உச்சத்தில்... பாடகர், பாடலின் முதல் வரியைப் பாடி தனி ஆவர்த்தனத்தை நிறைவு செய்வார். இத்தருணத்தில் வயலின் இசையும் பாடகருடன் இணைந்து கொள்ளும். அவ்வமயம் நேயர்களால் எழுப்பப்படும் கைத்தட்டல், தனி ஆவர்த்தனத்திற்கு முத்தாய்ப்பாக அமையும்.  

## சிறப்பு
பக்கவாத்தியக் கலைஞர்களின் திறமையை தனியே அனுபவிப்பதற்கு, தனி ஆவர்த்தனம் நேயர்களுக்கு உதவுகிறது. பாடகரும், வயலின் இசைக் கலைஞரும் இக்கால இடைவெளியில் சற்று ஓய்வு எடுத்து பக்கவாத்திய இசை தரும் சுகத்தை நேயர்களுடன் சேர்ந்து தாமும் அனுபவிக்கிறார்கள்.  

கே. ஏ. பக்கிரிசாமிபாரதி எழுதிய *இந்திய இசைக்கருவூலம்* எனும் நூல்
# கூகுள் செய்திகள்



**கூகிள் செய்திகள்**, கூகிள் நிறுவனத்தால் வழங்கப்படும் இலவச செய்தி திரட்டி ஆகும். ஒரு தானியங்கி திரட்டல் வழிமுறை மூலம் ஆயிரக்கணக்கான பிரசுரங்களின் அண்மைய செய்திகளை இது தேர்ந்தெடுக்கிறது.  

கூகிள் செய்திகள் சேவை மார்ச் 2002 இல் பீட்டா வெளியீடாக அறிமுகப்படுத்தப்பட்டது. எனினும் இது ஜனவரி 23, 2006 அன்று பீட்டா பதிப்பை விட்டு வெளியே வந்தது. பல்வேறு திரட்டி பதிப்புகளில் 19 மொழிகளில் 40 மேற்பட்ட பகுதிகளில் தற்போதும் செயல்பட்டு வருகின்றது. இந்த தள்மானது பல்வேறு செய்தி வலைத்தளங்களில் கடைசி 30 நாட்களுக்குள் தோன்றும் செய்திக்குறிப்புகளை உள்ளடக்கியிருக்கிறது.
# இல்லது வாயில்



**இல்லது வாயில்** (ஆங்கிலம்: *NOR Gate*) என்பது உள்ளீடுகள் அனைத்தும் பூச்சியமாக இருந்தால் மாத்திரமே வெளியீடு ஒன்றாக அமையும் தருக்கப் படலை ஆகும்.  

## குறியீடுகள்
இல்லது வாயிலுக்கு ஏ. என். எசு. ஐ. குறியீடு, ஐ. இ. சி. குறியீடு, டி. ஐ. என். குறியீடு என மூன்று வகையான குறியீடுகள் பயன்படுத்தப்படுகின்றன.  

## உண்மை அட்டவணை
| <math>{A}</math> | <math>{B}</math> | <math>\overline {A + B}</math> |  |
| --- | --- | --- | --- |
| 0 | 0 | 1 |  |
| 0 | 1 | 0 |  |
| 1 | 0 | 0 |  |
| 1 | 1 | 0 | } |

## பிரதியீடு
இல்லது வாயில் கிடைக்கப் பெறாத பட்சத்தில் நான்கு இல்லா வாயில்களைப் பயன்படுத்தி இல்லது வாயிலை உருவாக்க முடியும்.
# நோட்பேடு



**நோட்பேடு** அல்லது **நோட்பேட்** (ஆங்கிலம்: *Notepad*) என்பது மைக்ரோசாப்ட் விண்டோசு இயங்குதளத்துக்கான ஓர் உரைத் தொகுப்பி ஆகும். 1985இலிருந்து விண்டோஸ் 1.0இலிருந்து மைக்ரோசாப்ட் விண்டோசு இயங்குதளத்தின் அனைத்துப் பதிப்புகளிலும் நோட்பேடு இடம்பெற்றிருக்கின்றது.  

நோட்பேடு முதன்முதலில் 1983 ஆம் ஆண்டு மைக்ரோசாப்ட் மவுஸ் மென்பொருளின் ஒரு பகுதியாக அறிமுகமானது. பின்னர் 1985 ஆம் ஆண்டில் விண்டோஸ் 1.0 வெளியீட்டுடன் தனித்த உரைத் தொகுப்பி வடிவில் சேர்க்கப்பட்டது. பழைய பதிப்புகளில் குறைந்த வசதிகள் இருந்தாலும் காலப்போக்கில் நோட்பேடு புதிய எடிட்டிங் கருவிகள் குறியாக்க ஆதரவு மற்றும் நவீன இடைமுகத்துடன் மேம்படுத்தப்பட்டு வருகிறது.  

## வசதிகள்
நோட்பேடு ஒரு பொதுவான உரைத் தொகுப்பி ஆகும். இதில் சேமிக்கப்படும் கோப்புகள் .txt நீட்சியைக் கொண்டிருக்கும். நோட்பேடு இடமிருந்து வலமாக எழுதப்படும் மொழிகளையும் வலமிருந்து இடமாக எழுதப்படும் மொழிகளையும் ஆதரிக்கின்றது. நோட்பேடு மென்பொருளின் முன்னைய பதிப்புகளில் உரையைக் கண்டுபிடிப்பது போன்ற அடிப்படையான செயற்பாடுகளையே செய்ய முடிந்தது. ஆனால், புதிய விண்டோஸ் இயங்குதளங்களில் உள்ளடக்கப்பட்டிருக்கும் நோட்பேடு மென்பொருளில் அதிக வசதிகள் உள்ளன. நோட்பேடு மென்பொருளை எச். டி. எம். எல். உருவாக்கத்துக்கும் பயன்படுத்த முடியும்.  

## ஒருங்குறி ஆதரவு
நோட்பேடு மென்பொருளின் விண்டோஸ் என்டி பதிப்பு ஒருங்குறிக்கு ஆதரவு வழங்கக் கூடியதாக உள்ளது.
# அடுமனை


நகரில் ஒரு வெதுப்பகம்]]  
**அடுமனை** (*Bakery*) என்பது **வெதுப்பகம்** என பொருள்படும் சிறப்பாக வடிவமைக்கப்பட்ட அடுப்பு ஒன்றினைக் கொண்டுமாவினால் தயாரிக்கப்படும் வெதுப்பி, அணிச்சல் மற்றும் ரொட்டி போன்ற உணவுப் பொருட்களைத் தயாரித்து விற்பனை செய்யப்படும் இடம் ஆகும். சில சில்லறை அடுமனைகள் "கஃபேக்கள்" என வகைப்படுத்தப்பட்டுள்ளன. வளாகத்தில் வேகவைத்த பொருட்களை உட்கொள்ள விரும்பும் வாடிக்கையாளர்களுக்கு காபி மற்றும் தேநீர் வழங்குகின்றன. உலகெங்கிலும் உள்ள பெரும்பாலான அடுமனைகளில் மிட்டாய் பொருட்கள் தயாரிக்கப்படுகின்றன.  

## புகைப்பட தொகுப்பு - ரொட்டி தயாரித்தல்
<></>
# வசந்தம் தொலைக்காட்சி



**வசந்தம் தொலைக்காட்சி** (ஆங்கிலம்: *Vasantham TV*) எனப்படுவது இலங்கையில் ஒளிபரப்பப்படும் தமிழ் மொழியிலமைந்த தொலைக்காட்சி அலைவரிசை ஆகும். ஐ. டி. என். நிறுவனத்தினால் இந்த அலைவரிசை நடத்தப்படுகின்றது. வசந்தம் தொலைக்காட்சி முதன் முதலாக 2009 சூன் 25ஆம் திகதி ஒளிபரப்பப்பட்டது.  

## ஒளிபரப்பப்படும் இடங்கள்
வசந்தம் தொலைக்காட்சியானது இலங்கையின் மேற்கு மாகாணத்தில் அதி உயர் அதிர்வெண் அலைவரிசை 9இல் ஒளிபரப்பப்படுகின்றது. 2010 சனவரி 6இலிருந்து வடக்கு, கிழக்கு மாகாணங்களிலும் மீ உயர் அதிர்வெண் 25இல் ஒளிபரப்பப்படுகின்றது. உலகெங்கிலுமுள்ள மக்கள் வசந்தம் தொலைக்காட்சியை வசந்தம் தொலைக்காட்சியின் உத்தியோகபூர்வ இணையத்தளத்தினூடாகப் பார்க்க முடியும்.  

## நிகழ்ச்சிகள்
ஆட்டோகிராஃப், பள்ளிக்கூடம், சிரி மனமே, தலைவாசல், 7ஆம் நாள், தூவானம், சுற்றி வரும் பூமி, புது வசந்தம், வாங்க பழகலாம், தூவானம் தேன் சிந்தும் ராகங்கள், நினைத்தாலே இனிக்கும்,அழகான நாட்கள் முதலிய நிகழ்ச்சிகள் வசந்தம் தொலைக்காட்சியில் ஒளிபரப்பப்படுகின்றன.
# கேப்டன் தொலைக்காட்சி



**கேப்டன் தொலைக்காட்சி** (ஆங்கிலம்: *Captain TV*) என்பது தமிழ்நாட்டின் அரசியல் கட்சிகளில் ஒன்றான தேசிய முற்போக்கு திராவிட கழகத்தினால் 2010 ஏப்ரல் 14ஆம் திகதி ஆரம்பிக்கப்பட்ட 24 மணித்தியாலத் தமிழ்த் தொலைக்காட்சி அலைவரிசையாகும். கேப்டன் தொலைக்காட்சியை ஆரம்பித்து வைத்தவர் விஜயகாந்த் ஆவார்.  

## நிகழ்ச்சிகள்
மக்கள் கேள்விக்கு கேப்டன் பதில், அம்முவின் சொல்ல துடிக்கும் மனசு, ஸ்ரீ கிருஷ்ணா, அரசியல் அரங்கம், ஆத்மா உறங்குவதில்லை, இன்பாக்ஸ், நிகழ்வுகள், நம்ம சென்னை, எங்கேயும் சமையல், நீங்காத நினைவுகள், என்றும் அன்புடன், சண்டே சமையல், கனவு பட்டறை, உளவுத்துறை, சுப்ரபாதம், கந்த சஷ்டி கவசம், தெய்வ வழிபாடு, செம காமெடி, கேப்டன் நேரம், நம்ம சினிமா, சினிமா ஸ்டேஷன், என் வாழ்க்கை பாதையில், சமையல் சாம்பியன், திரை அலசல், மூன்றாவது கண், உலக நிகழ்வுகள், புரட்சிப்பாதை, அதிர்வுகள் முதலிய நிகழ்ச்சிகள் ஒளிபரப்பப்படுகின்றன.
# ஒலி பதிவு செய்யும் கருவி (விண்டோசு)



**ஒலி பதிவு செய்யும் கருவி** (ஆங்கிலம்: *Sound Recorder*) எனப்படுவது மைக்ரோசாப்ட் விண்டோசுவில் உள்ளடக்கப்பட்டுள்ள ஒலி பதிப்பி மென்பொருளாகும். இந்த மென்பொருளின் விஸ்டா பதிப்பு அதிக நேரம் ஒலியைப் பதிவு செய்யக்கூடியதாக அமைந்திருந்தாலும் குறைந்த தெரிவுகளையே கொண்டுள்ளது.  

## வசதிகள்
ஒலி பதிவு செய்யும் கருவி மூலம் நுணுக்குப்பன்னியைப் பயன்படுத்தி ஒலியைப் பதிவு செய்துகொள்ள முடியும். பதியப்பட்ட ஒலி .wav எனும் நீட்சியாகச் சேமிக்கப்படும். பதியப்பட்ட ஒலியின் அளவை மாற்றி அமைக்கவும் வேகத்தை மாற்றி அமைக்கவும் ஒலி பதிவு செய்யும் கருவி மென்பொருளைப் பயன்படுத்தவும் முடியும். பதியப்பட்ட ஒலியைப் பகுதிகளாகப் பிரிக்கவும் முடியும்.
# வஞ்சி அரவம்

தமிழ் இலக்கணத்தில் **வஞ்சி அரவம்** அல்லது **அரவம்** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். இங்கே *அரவம்* என்பது *ஒலி* என்னும் பொருள் கொண்டது. படையெடுத்துச் செல்லும்போது நால்வகைப் படைகளும் எழுப்பும் ஒலி பற்றிக் கூறுவதால் இத்துறைக்கு இப் பெயர் ஏற்பட்டது.  

போர் முரசின் முழக்கம், போர் வீரர்களின் ஆர்ப்பரிப்பு, யானைப் படையில் இருந்து எழும் இடி போன்ற பிளிறல் ஒலி என்பவை இத்துறை சார்ந்த பாடல்களின் கருப் பொருளாக அமைகின்றன. இதனை விளக்க, வலிமையுடைய வார் கொண்டு கட்டப்பட்ட வீர முரசோடு போர் யானைகள் சேர்ந்து முழங்க அழகிய வாளினையுடைய சேனை சினங்கொண்டு எழுந்தது என்னும் பொருள்படும் பாடல் புறப்பொருள் வெண்பாமாலையில் வருகிறது.  

: ''வள்வார் முரசமொடு வயக்களிறு முழங்க"  
: *ஒள்வாள் தானை உருத்து எழுந்தன்று*  

## எடுத்துக்காட்டு
: *பௌவம் பணைமுழங்கப் பற்றார்மண் பாழாக*  
: *வௌவிய வஞ்சி வலம்புனையச் - செவ்வேல்*  
: *ஒளிரும் படைநடுவண் ஊழித்தீ யன்ன*  
: *களிறும் களித்ததிரும் கார்*  
:: - புறப்பொருள் வெண்பாமாலை 36.  
## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.
# ஆசிரியத் தாழிசை

**ஆசிரியத் தாழிசை** தமிழ் பாவினங்களில் ஒன்றான தாழிசையின் வகைகளுள் ஒன்று. அளவொத்த அளவடிகள் (நாற்சீர் கொண்டவை) மூன்று கொண்டு, ஒரு பொருள் மேல் மூன்றடுக்கி வருவது ஆசிரியத் தாழிசை எனப்படும். சில இடங்களில் இது தனித்தும் வரும். ஒருபொருள் மேல் மூன்றடுக்கி வருவது ஆசிரிய ஒத்தாழிசை என்றும் அழைக்கப்படும். எனினும் சிறுகாக்கைபாடினியார் கருத்துப்படி இரண்டையும் தாழிசை எனக் குறிப்பிடலாம்.  

;எடுத்துக்காட்டு 1  
<poem>  
வானுற நிமிர்ந்தனை வையகம் அளந்தனை  
பான்மதி விடுத்தனை பல்லுயிர் ஓம்பினை  
நீனிற வண்ணநின் நிரைகழல் தொழுதனம்  
</poem>  
:-யாப்பருங்கலக்காரிகை உரைமேற்கோளில் தனித்து வரும் ஆசிரியத் தாழிசை  

;எடுத்துக்காட்டு 2  
<poem>  
கன்று குணிலாக் கனியுகுத்த மாயவன்  
இன்றுநம் ஆனுள் வருமேல் அவன்வாயில்  
கொன்றையம் தீங்குழல் கேளாமோ தோழி !  

பாம்பு கயிறாக் கடல்கடைந்த மாயவன்  
ஈங்குநம் ஆனுள் வருமேல் அவன்வாயில்  
ஆம்பலந் தீங்குழல் கேளாமோ தோழி !  

கொல்லையஞ் சாரல் குருந்தொசித்த மாயவன்  
எல்லிநம் ஆனுள் வருமேல் அவன்வாயில்  
முல்லையந் தீங்குழல் கேளாமோ தோழி !  
</poem>  
:-சிலப்பதிகாரம் ஆய்ச்சியர் குரவை 1, 2, 3; இது ஆசிரிய ஒத்தாழிசைக்கு எடுத்துக்காட்டு. ஒரே பொருள் (”கண்ணன் ஆயர்பாடிக்கு வந்தால் அவனிடம் புல்லாங்குழல் கேட்போம்” என மகளிர் சொல்வது) மூன்று தாழிசைகளில் அடுக்கி வருகிறது.  

## பார்வை
- தமிழ் இணையக் கல்விக்கழகப் பாடம்1
- தமிழ் இணையக் கல்விக்கழகப் பாடம்2

## மேற்கோள்
# ஈ.ரி.வி (ஸ்ரீலங்கா)

**ஈ.ரி.வி (ஸ்ரீலங்கா)** *(ETV Sri Lanka - Entertainment Television)* ஈஏபி எதிரிசிங்க நிறுவனம் ஈ.ரி.வி ஒளிபரப்புச் சேவையை 1994ஆம் ஆண்டு தொடக்கம் நடத்தி வருகின்றது. ஆரம்பத்தில் ஈ.டி.வி -1 (ETV - 1), ஈ.டி.வி -2 (ETV - 2) என்ற ஆங்கில சேவைகளை ஆரம்பித்தது. அதில் ஒன்று 1997ல் சுவர்ணவாஹினி என்ற சிங்கள மொழி ஒளிபரப்பாக மாற்றம் அடைந்தது. அடுத்த சேவை தொடர்ந்தும் ஈ.ரி.வி (ஸ்ரீலங்கா) என்ற பெயரில் சர்வதேச ஆங்கில மொழி நிகழ்ச்சிகளை ஒளிப்பரப்பி வருகின்றது. ETV 2 was re-launched as ETV on 1 May 1998.  

ஈ.ரி.வி. சேவையில் ஒளிபரப்பாகும் நிகழ்ச்சிகளுக்கிடையே உள்நாட்டு விவரண நிகழ்ச்சிகளும் வர்த்தக நிகழ்ச்சிகளும் மற்றும் வர்த்தகச் செய்திகளும் ஒளிபரப்பப்பட்டு வருகின்றன.
# தட்டாங்கல் ஆட்டம்


**தட்டாங்கல் ஆட்டம்** ஒரே மாதிரியான உருண்டையான சிறு கூழாங்கற்களைக் கொண்டு பெரும்பாலும் சிறுமியர் விளையாடும் விளையாட்டு. இது **பாண்டிக்கல்** என்றும் அழைக்கப்படும். சங்ககாலத்தில் இதன் பெயர் **தெற்றி**.  

இவ்விளையாட்டு வெவ்வேறு ஊர்களில், வெவ்வேறு எண்ணிக்கையுள்ள கற்களைக் கொண்டு விளையாடப்படுகிறது. விளையாட்டை மேலும் சுவாரசியமானதாக்க பாட்டுப்பாடிக் கொண்டு ஆடுவர்.  

ஏழு கற்களைக் கொண்டு ஆடப்படும் ஆட்டத்தில்:  
ஒண்ணான், இரண்டான், மூன்றான், நான்கான் ஐந்தான், ஆறான், ஏழான், எட்டான், ஒன்பதான், பத்தான் என பத்து பிரிவுகள் ஆட வேண்டும். ஒவ்வொன்றுக்கும் எடுக்க வேண்டிய கற்களின் எண்ணிக்கைக்கும் எடுக்கவேண்டிய விதத்திற்கும் விதிமுறைகள் உண்டு. ஒவ்வொன்றும் ஆரம்பிக்கும் போது ஏழு கற்களையும் கீழே விரித்தவாறு போட்டுவிட்டு அதில் ஒரு கல்லை *தாய்ச்சிக்கல்* என கையில் எடுத்துக்கொள்ள வேண்டும். இக்கல்லை மேலே வீசியெறிந்துவிட்டு அது கீழே கைக்கு வந்து சேருமுன் கீழே கிடக்கும் மற்ற கற்களை அலுங்காமல் (ஒன்றை எடுக்கும்போது அடுத்ததைத் தொட்டுவிடக் கூடாது) கையில் எடுத்துக்கொண்டு மேலிருந்து விழும் தாய்ச்சிக்கல்லைப் பிடித்துவிட வேண்டும். தொடர்ந்து பத்தையும் தாய்ச்சிக் கல்லை கீழே விட்டுவிடாமல் ஆடிவிட்டால் மீண்டும் ஒண்ணானை கட்டை என்ற பெயரில் விளையாடி ஒரு கட்டை ஜெயித்ததாகக் கொள்ளப்படும்.  

;விளையாடும்போது பாடப்படும் பாடல்கள் (7, 8 நீங்கலாக)  

ஒண்ணான்:  
:ஓரி உலகெலாம் உலகெலாம் சூரியன்  
:சூரியன் தங்கச்சி சுந்தர வல்லிக்கி  
:நாளக் கழிச்சிக் கல்யாணம்.  

இரண்டான்:  
:ஈரிப்புச் செண்டுப்பூ;  
:ஈரிப்புச் செண்டுப்பூ இருதலையும் முல்லப்பூ  
:சூடிமுடிப்பவர்க்கு கொண்டையெலாம் தாழம்பூ.  

மூன்றான்:  
:மூவன்னா ராவணா;  
:மூவன்னா ராவணா  
:சாதி பிராமணா.  

நான்கான்:  
:நாலவெச்சு ரெண்டெடு;  
:நாலவெச்சு ரெண்டெடு  
:நாராயிணன் பேரிடு  
:பேரச்சொல்லி பிச்சையெடு.  

ஐந்தான்:  
:அஞ்சலம் குஞ்சலம்;  
:அஞ்சலம் குஞ்சலம்  
:தம்பி சிதம்பரம்  
:தங்கச்சிமாப்பிளை வெண்கலம்.  

ஆறான்:  
:ஆறு குறுகுறு:  
:ஆறு குறுகுறு  
:அன்னத்தாய் பேரிடு.  

ஏழான் -தெரியவில்லை.  

எட்டான் -தெரியவில்லை.  

ஒன்பதான்:  
:ஒம்பந்தம்மா சாவாளோ;  
:ஒம்பந்தம்மா சாவாளோ  
:சாகும்போது ஏவாளோ  
:சங்குச்சத்தம் கேட்பாளோ.  

பத்தான்:  
:பத்தேபதிச்சுக்கோ;  
:பத்தேபதிச்சுக்கோ  
:வயித்தநெறிச்சுக்கோ  
:சொக்கலிங்கநாதருக்கு  
:சோத்தவடிச்சுக்கோ.  

கட்டை:  
:கட்டேகட்டே டேசிகா;  
:கட்டேகட்டே டேசிகா கம்மங்கட்டே டேசிகா  
:கொக்கக்கொரிச்சுவா கோழிமுட்டையிட்டுவா  
:நித்தங்குளிச்சுவா நீலப்பட்டுடுத்திவா  
:புதுக்கட்டை ஒண்ணு.}}  
## காட்சிப்படங்கள்
# உழபுல வஞ்சி

தமிழ் இலக்கணத்தில் **உழபுல வஞ்சி** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். போரில் வென்ற தரப்பினர் எதிரி நாட்டின் ஊர்களை எரியூட்டுவது பற்றிக் கூறுவது இத்துறையுள் அடங்கும். ஊர்களை எரியூட்டுவதன் மூலம் பகை நாட்டைத் துன்பத்தில் உழலச் செய்வதால் இது "உழபுல வஞ்சி" என்று பெயர் பெற்றிருக்கலாம்.  

இதனை விளக்க, பொருந்தாதாருடைய வளம் பொருந்திய தேசத்தை மிக்க நெருப்பைக்கொண்டு கொழுத்தியது என்னும் பொருள்படும் பின்வரும் பாடல் புறப்பொருள் வெண்பாமாலையில் வருகிறது.  

: ''நேராதார் வளநாட்டைக்"  
: *கூரெரி கொளீ இயன்று*  

## எடுத்துக்காட்டு

: *அயிலன்ன கண்புதைத் தஞ்சி யலறி*  
: *மயிலன்னார் மன்றம் படரக் - குயிலகவ*  
: *ஆடிரிய வண்டிமிரும் செம்மல் அடையார்நாட்டு*  
: *ஓடெரியுள் வைகின ஊர்*  
:: - புறப்பொருள் வெண்பாமாலை 46.  

## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.
# மெக்ஸ் தொலைக்காட்சி



**மெக்ஸ் தொலைக்காட்சி** *(Max TV - Sri Lanka)* எம்.ஜி.எம் நெட்வார்க் நிறுவனம், மெக்ஸ் தொலைக்காட்சி ஒளிபரப்புச் சேவையை சனவரி 17 2007 தொடக்கம் நடத்தி வருகின்றது. சிங்கள மொழி நிகழ்ச்சிகளையும், சிறுவர் நிகழ்ச்சிகளையும் ஒளிபரப்பி வருகிறது. இந்தியாவிலிருந்து செய்மதியூடாக ஒளிபரப்பாகும் சில ஆங்கில நிகழ்ச்சிகளையும் மீள் ஒளிபரப்பி வருகிறது. இலங்கையின் அதிகமான பகுதிகளில் இதனை பார்க்கமுடிகிறது.
# வடிவ எண்

எண்கணிதத்தில் **வடிவ எண்** (*Figurate number*) என்பது ஏதாவதொரு வடிவியல் வடிவமாக அடுக்கக்கூடிய பந்துகளின் எண்ணிக்கையைக் குறிக்கும் எண்ணாகும். வடிவ எண் இருபரிமாணத்தில் பலகோண எண்ணாகவும் முப்பரிமாணத்தில் ஒரு பன்முக எண்ணாகவும் அமையும்.  

## முக்கியமான வடிவ எண்கள்
### பலகோண எண்
- முக்கோண எண்
- சதுர எண் அல்லது வர்க்க எண்
- சதுர முக்கோண எண் அல்லது முக்கோண சதுர எண்
- கன எண்
- ஐங்கோண எண்
- அறுகோண எண்
- எழுகோண எண்
- எண்கோண எண்
- நவகோண எண்
- தசகோண எண்.

### பலகோண பிரமிடு எண்கள்
- முக்கோண பிரமிடு எண் அல்லது நான்முக எண்
- சதுர பிரமிடு எண்
- ஐங்கோண பிரமிடு எண்
- அறுகோண பிரமிடு எண்
- எழுகோண பிரமிடு எண்
# ரி.என்.எல் தொலைக்காட்சி


**ரி.என்.எல். தொலைக்காட்சி** *(TNL TV)* இலங்கையில் டெல்சான் நெட்வார்க் நிறுவனம் ரி.என்.எல். தொலைக்காட்சி ஒளிபரப்புச் சேவையை ஜூன் 21 1993 தொடக்கம் நடத்தி வருகின்றது. 1979ல் சுயாதீன தொலைக்காட்சியை ஆரம்பித்த சான் விக்கிரமசிங்க அந்த நிலையத்தை அரசு பொறுப்பேற்ற காரணத்தினால் ரி.என்.எல். என்ற பெயரில் புதிய தொலைக்காட்சி சேவையை ஆரம்பித்து நடத்தி வருகிறார்.  

இந்தச் சேவையில் இறக்குமதி செய்யப்பட்ட நிகழ்ச்சிகளே ஒளிபரப்பப்பட்டு வந்தன. உள்நாட்டு சிங்கள நிகழ்ச்சிகளையும். அரசியல் விவாதங்களையும் தமிழில் சில திரைப்படங்களையும், ஒரு சில விளம்பர நிகழ்ச்சிகளையும், சிங்களம் மற்றும் ஆங்கில மொழிகளில் செய்திகளையும் தயாரித்து ஒளிபரப்பி வருகிறது.டயலாக் தொலைக்காட்சியில் 11 ஆவது வரிசையாகவும் டிஷ் தொலைக்காட்சியில் 2511 வரிசை எண்ணிலும் ஒளிபரப்பாகிறது. மேலும் இது இலங்கை அகல அலைவரிசை இணைய அணுகல் தொலைக்காட்சி மற்றும் பிஇஓ தொலைக்காட்சி ஐபி தொலைக்காட்சி (வரிசை13) போன்றவற்றிலும் காணலாம்.
# கொற்றவை நிலை

தமிழ் இலக்கணத்தில் **கொற்றவை நிலை** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். போருக்குச் செல்லும் வேந்தன் வெற்றி பெறுவதற்கான கொற்றவையின் அருள் குறித்துக் கூறுவது இது. இதனால் இது கொற்றவை நிலை எனப் பெயர் பெற்றது. எனினும் இத்துடன் போருக்குச் செல்லும் வீரர்களது போர்த்திறம் குறித்துக் கூறுவதும் இத்துறையுள் அடங்கும்.  

இதனை விளக்க, நீண்ட தோளினையுடைய வேந்தன் வெற்றி பெறுவானாக என்று நல்ல பொருட்கள் நிரம்பிய பாத்திரத்தை உயர்த்திப் பகிவரைப் புறமுதுகிட வைக்கும் கொற்றவைத் தெய்வத்தின் நிலையைக் கூறியது என்னும் பொருள்படும்;  

: ''நீள்தோளான் வென்றி கொள்கென நிறைமண்டை வலனுயரிக்"  
: *கூடாரைப் புறங்காணும் கொற்றவைநிலை யுரைத்தன்று*  

என்னும் பாடலும், வலிமையுடைய வீரர்கள் செய்யும் தொழில் பற்றிக் கூறுவதும் இத்துறையைச் சார்ந்தது என அறிவில் மிக்கோர் கூறுவர் என்னும் பொருள்படும் பின்வரும் பாடலும், புறப்பொருள் வெண்பாமாலையில் வருகிறது.  

: *மைந்துடை ஆடவர் செய்தொழில் கூறலும்*  
: *அந்தமில் புலவர் அதுஎன மொழிப*  

## எடுத்துக்காட்டுகள்

: *அணங்குடை நோலை பொரிபுழுக்கல் பிண்டி*  
: *நிணங்குடர் நெய்த்தோர் நிறைத்துக் - கணம்புகலக்*  
: *கையிரிய மண்டைக் கணமோடி காவலற்கு*  
: *மெய்யிரியத் தான்முந் துறும்*  
:: - புறப்பொருள் வெண்பாமாலை 39(1).  

: *தமருள் தாலையாதல் தார்தாங்கி நிற்றல்*  
: *எமருள்யாம் இன்னமென் றெண்ணல் - அமரின்*  
: *முடுகழலின் முந்துறுதல் முல்லைத்தார் வேந்தன்*  
: *தொடுகழல் மைந்தர் தொழில்*  
:: - புறப்பொருள் வெண்பாமாலை 39(2).  

## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.
# மையப்படுத்தப்பட்ட பலகோண எண்

எண்கணிதத்தில் **மையப்படுத்தப்பட்ட பலகோண எண்** (*centered polygonal number*) என்பது வடிவ எண்களில் ஒரு வகையாகும். தரப்பட்டப் புள்ளிகளில்,ஒரு புள்ளியை மையப்படுத்தி மற்ற புள்ளிகளை அந்த மையப்புள்ளியைச் சுற்றி ஒரு ஒழுங்கு பலகோண வடிவின் அடுக்குகளாக அடுக்கப்பட்டால் அப்புள்ளிகளின் மொத்த எண்ணிக்கை ஒரு மையப்படுத்தப்பட்ட வடிவ எண்ணாகும். ஒரு அடுக்கின் பலகோணத்தின் ஒரு பக்கத்திலுள்ள புள்ளிகள் அதற்கு முந்தைய அடுக்கின் பலகோணத்தின் ஒரு பக்கத்திலுள்ள புள்ளிகளைவிட ஒன்று அதிகமாக இருக்கும்.  

## முக்கியமான மையப்படுத்தப்பட்ட வடிவ எண்கள்

- மையப்படுத்தப்பட்ட முக்கோண எண்கள் 1,4,10,19,31,...
- மையப்படுத்தப்பட்ட சதுர எண்கள் 1,5,13,25,41,...
- மையப்படுத்தப்பட்ட கன எண்கள் 0, 1, 8, 27, 64,..
- மையப்படுத்தப்பட்ட ஐங்கோண எண்கள் 1,6,16,31,51,...
- மையப்படுத்தப்பட்ட அறுகோண எண்கள் 1,7,19,37,61,...
- மையப்படுத்தப்பட்ட எழுகோண எண்கள் 1,8,22,43,71,...
- மையப்படுத்தப்பட்ட எண்கோண எண்கள் 1,9,25,49,81,...
- மையப்படுத்தப்பட்ட நவகோண எண்கள் 1,10,28,55,91,...
- மையப்படுத்தப்பட்ட தசகோண எண்கள் 1,11,31,61,101,...

## பட விளக்கம்
எடுத்துக்காட்டாக மையப்படுத்தப்பட்ட சதுர எண்கள் மற்றும் மையப்படுத்தப்பட்ட அறுகோண எண்களுக்கான பட விளக்கங்களைக் காணலாம்.  

### மையப்படுத்தப்பட்ட சதுர எண்கள்
| &nbsp;&nbsp;&nbsp;

&nbsp;&nbsp;&nbsp; | &nbsp;&nbsp;&nbsp;&nbsp;&nbsp;&nbsp;
&nbsp;&nbsp;&nbsp;
&nbsp;&nbsp;&nbsp;&nbsp;&nbsp;&nbsp;
&nbsp;&nbsp;&nbsp;
&nbsp;&nbsp;&nbsp;&nbsp;&nbsp;&nbsp; | &nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
&nbsp;&nbsp; &nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
&nbsp;&nbsp; &nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp; | } |
| --- | --- | --- | --- |
### மையப்படுத்தப்பட்ட அறுகோண எண்கள்

## வாய்ப்பாடு

மேலேயுள்ள படங்களில் உள்ளதுபோல ஒரு *n* -ஆம் மையப்படுத்தப்பட்ட *k*-கோண எண்ணை, ஒரு மையப்புள்ளியைச் சுற்றி (*n*&minus;1) -ஆம் முக்கோண எண்களின் *k* பிரதிகளை வைப்பதன் மூலம் பெறமுடியும்.  

எனவே *n* -ஆம் மையப்படுத்தப்பட்ட *k*-கோண எண்:  

:<math>C_{k,n} =\frac{kn}{2}(n-1)+1.</math>  

பலகோண எண்களில் உள்ளது போல மையப்படுத்தப்பட்ட எண்களிலும் முதல் எண் 1 தான். எந்தவொரு *k* மதிப்பிற்கும், *k*-கோண மற்றும் மையப்படுத்தப்பட்ட *k*-கோண எண்களில் முதல் எண் 1 ஆகும்.. அதற்கடுத்த *k*-கோண மற்றும் மையப்படுத்தப்பட்ட *k*-கோண எண்ணைப் பின்வரும் வாய்ப்பாட்டின் மூலம் காணலாம்:  

:<math>\frac{k^2}{2}(k-1)+1</math>  

இதிலிருந்து எண் 10, முக்கோண எண் மற்றும் மையப்படுத்தப்பட்ட முக்கோண எண்ணாகவும் 25 சதுர எண் மற்றும் மையப்படுத்தப்பட்ட சதுர எண்ணாகவும் இருப்பதைக் காணலாம். ....  

ஒரு பகா எண் பலகோண எண்ணாக இருக்கமுடியாது. ஆனால் பல மையப்படுத்தப்பட்ட பலகோண எண்கள் பகா எண்களாக இருக்கும்.
# செருந்தி



சங்கப்பாடல்களில் **செருந்தி** (*Ochna squarrosa*, *Golden champak*) எனக்குறிப்பிடப்படும் புல்லை நெட்டுக்கோரை என்றும் வாட்கோரை என்றும் இக்காலத்தில் கூறுகின்றனர்.(நீளமாக வளர்வதால் நெட்டுக்கோரை. வாள் போல் பூ பூப்பதால் வாட்கோரை.)  

## சங்கப்பாடல்கள் காட்டும் செருந்தி
### பூக்குமிடமும் தோற்றமும்
:செருந்தி பொய்கையில் பூக்கும். இதற்குக் கண்பு என்னும் கணுக்கள் உண்டு. களிறுகள் இதனை உண்டும் உழக்கியும் மாய்க்கும்  
:செருந்தி நெய்தல் நிலத்தில் பொன் நிறத்தில் பூக்கும்.  
:பொய்கையில் புதர்புதராக வளரும்.  
:வயலில் கோரைப்புல் போல வளரும்.  
:உப்பங்கழிகளில் வளரும் இது பசுமையான தோகைகளைக் கொண்டது.  
:கடற்கரை மணல்மேடுகளில் ஞாழல் பூவும் செருந்திப் பூவும் மணம் கமழும்.  
:செருந்தி சூரியக் கதிர் போல் அரும்பிப் பூக்கும்.  
:செருந்தி நெருக்கமான மொட்டுகளைக் கொண்டது.  
:செருந்தி வண்டு அருந்தும் தேன் உள்ள மலர்.  

### சூடும் பூ
:பொன் போல் கொத்தாகப் பூக்கும் இதனை மகளிர் தலையில் அணிந்துகொள்வர்.  
:செருந்தியையும் நெய்தலையும் சேர்த்துக் கட்டி ஆடவர் மார்பில் மாலையாக அணிவர்.  
:செருந்திப் பூவின் கால் செந்நிறம் கொண்டது.  

### விளையாடும் பூ
:மகளிர் குவித்து விளையாடும் மலர்களில் ஒன்று  

## அடிக்குறிப்பு
# பஞ்சகவ்யம்


**பஞ்சகவ்யம்** அல்லது **பஞ்சகவ்வியம்** என்பது பசுவிலிருந்து கிடைக்கும் ஐந்து பொருட்களால் உருவாக்கப்படும் ஒரு உயிரி நீர்மக்கலவை. இது இந்து சமயக் கோயில்களில் அபிசேகப் பொருளாகவும், ஆயுர் வேத வைத்தியத்தில் மருந்துப் பொருளாகவும், இயற்கை வேளாண்மையில் மிகவும் முக்கியத்துவம் வாய்ந்த நிலஊட்டப் பொருளாகவும்(உரம்) பயன்படுத்தப்படுகிறது.  

பயிர்களுக்கு ஊறு விளைவிக்கும் பூச்சிகளைக் கட்டுப்படுத்தும். மேலும் நோய் எதிர்ப்பு சக்தியை அதிகரிக்கும். பஞ்சகவ்யம் தயாரிக்கும் முறையைப் பயிற்றுவிப்பதும், விற்பனை செய்வதும் மெல்ல மெல்ல புகழடைந்து வருகிறது.  

இலண்டனில் கோமியத்தை இஸ்கான் இயக்கத்தினர் பாட்டில்களில் அடைத்து விற்பனை செய்து வருவதை சிலர் எதிர்க்கின்றனர்.  

## சொல்லிலக்கணம்
பஞ்சகவ்யா - பஞ்ச + கவ்யா. பசுவிலிருந்து கிடைக்கும் ஐந்து வகையான பொருட்களைக் கொண்டு உருவாக்கப்படுவதால் இப்பெயர் பெற்றது. இதனை பஞ்சகவ்யா, பஞ்சகாவியா என்றும் அழைக்கின்றனர்.  

## இந்து சமயத்தில்
இந்து சமயத்தின் நம்பிக்கைப்படி பசு என்பது தேவர்கள் வாழுகின்ற உயிராகும். அதனால் பசுவிலிருந்து கிடைக்கும் பொருட்களை தெய்வீகமாக கருதுகின்றார்கள். பசுவிலிருந்து கிடைக்கும் பால், சாணம், கோமியம் இவற்றோடு பாலிருந்து கிடைக்கும் தயிர், நெய் ஆகியவற்றை கொண்டு பஞ்சகவியா தயாரிக்கப்படுகிறது. இதனை அபிசேகப் பொருள்களில் ஒன்றாக தெய்வச் சிலைகளுக்கு அபிசேகம் செய்கின்றார்கள். அதன் பின்பு பக்தர்களுக்கு பிரசாதமாக தருகின்றார்கள். இதனை பக்தர்கள் உட்கொள்கிறார்கள். சுவாமி சிலைக்கு பஞ்சகவியத்தால் அபிசேகம் செய்யப்படும் போது வெளிப்படும் கதிர்கள் உடல் மற்றும் மனநோயைப் போக்கும் என இந்துக்கள் நம்புகின்றனர்.  

சித்தர்கள் இந்த பஞ்சகவியத்தினைக் கொண்டு *பஞ்சகவிய கிருதம்* என்ற மருத்தினைத் தயாரித்தனர்.  

## இயற்கை விவசாயத்தில்
கொடுமுடி மருத்துவர் நடராஜன் என்பவர் இந்துக் கோயில்களில் கொடுக்கப்படும் பஞ்சகவியத்தினை சோதனை முயற்சியாய் பயிர்களுக்கு பஞ்சகவ்யத்தினை கொடுத்து வெற்றிபெற்றார். அவருடைய பரப்புரைகளின் மூலமாக இயற்கை விஞ்ஞானி என்று அழைக்கப்பட்ட நம்மாழ்வார் பஞ்சகவியத்தினைப் பற்றி அறிந்து இயற்கை விவசாயத்தில் பஞ்சகவியத்தினை ஒரு இடுபொருளாக ஆக்கினார்.  

## வேளாண்மையில் பயன்பாடு
1. பஞ்சகவ்யத்தை பயன்படுத்தி விதைநேர்த்தி செய்வதால் விதையின் முளைப்புத் திறன் மற்றும் வீரியத்தன்மை மேம்படுகிறது.
1. பஞ்சகவ்யம் பயிர் வளர்ச்சியை ஊக்குவிக்கும் உயிர் திரவமாகவும்
பூச்சி மற்றும் நோய் தாக்குதலுக்கு எதிர்ப்பாற்றலை அளிக்கும் காரணியாகவும் விளங்குகிறது.  

### பயன்படுத்தும் முறை
ஏக்கருக்கு 200 லிட்டர் வீதம் கைத்தெளிப்பான் கொண்டு பயிர்களுக்கு தெளிக்கலாம்.
# ஏக்நாத் ராமகிருஷ்ண ரானாடே


**ஏக்நாத் ராமகிருஷ்ண ரானாடே** (நவம்பர் 19, 1914 - ஆகஸ்ட் 22, 1982) ஒரு இந்திய சுதந்திர போராட்ட வீரர் மற்றும் சீர்திருத்தவாதி. நாக்பூர் பல்கலைக்கழகத்தில் எம்.ஏ (தத்துவம்) பட்டமும், சாகர் பல்கலைக்கழகத்தில் எல்.எல்.பி. பட்டமும் பெற்றவர். விவேகனந்தரின் போதனைகளால் கவரப்பட்டு 1972ல் கன்னியாகுமாரியில் விவேகானந்த கேந்திரத்தை நிறுவினார். இளைஞர்களை நல்ல வழியில் வழிநடத்துவதாலும், அர்பணிப்புடன் கூடிய சேவையாலும் இந்தியாவை வலுவாக்கமுடியும் என்று நம்பினார். தொடர்ந்து தனது இறுதி மூச்சுள்ளவரை பாடுபட்டு அத்தகைய குறிக்கோளுடன் உழைத்தார்.  

## இளமைக் காலம்
19 நவம்பர் 1914ல் மகாராஷ்டிர அமராவதி மாவட்டத்தில் டிம்டலா என்ற கிராமத்தில் எதாவது குழந்தையாகப் பிறந்தார். இவரது தந்தை, ஸ்ரீ ராமகிருஷ்ணராவ் விநாயக் ரானடே மற்றும் தாய் ரமாபாய் ஆவார்கள். 1920, தனது இளமைக் கால பள்ளிப் படிப்பை நாக்பூரில் தொடர்ந்தார். தனது உறவினர் அண்ணாஜி மூலம் 1926 ல் தேசியத் தொண்டர் அணியில் (ஆர்.எஸ்.எஸ்.) சேர்ந்தார். 1938 ல் தத்துவத்தில் முதுநிலை பட்டமும், 1946 ல் சட்டப்படிப்பிலும் பட்டம் பெற்றார். ஆர்.எஸ்.எஸ் இல் பல்வேறு பொறுப்புகளில் பணியாற்றினார்.  

## விவேகானந்த கேந்திரம்
விவேகானந்தரின் நினைவாக கன்னியாகுமரியில் நினைவு மண்டபம் எழுப்ப 18.08.1963 ல் விவேகானந்தர் நினைவு மண்டப கமிட்டியை உருவாக்கினார். இந்தியா முழுதும் சுற்றுப்பயணம் செய்து, நிதி திரட்டி 1970 ல் மண்டபத்தை கட்டிமுடிக்க பாடுபட்டார். நினைவு மண்டபத்துடன் விவேகானந்தரின் போதனைகளை வழிநடத்த விவேகானந்த கேந்திரத்தை 1972ல் நிறுவினார். ஆகஸ்ட் 22, 1982ல் இறந்தார்.
# கொடை வஞ்சி

தமிழ் இலக்கணத்தில் **கொடை வஞ்சி** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். முற்காலத்தில், போரில் வெற்றிபெறும் மன்னரைப் புகழ்ந்து பாடுவதற்காகப் பாணர் போர்க்களத்துக்கே செல்வது வழக்கம். அவ்வாறு சென்று பாடும் பாணருக்கு மன்னன் பல்வேறு பரிசில்களையும் வழங்கிச் சிறப்பிப்பான். இதைப் பொருளாகக் கொண்டதே "கொடை வஞ்சி".  

இதனை விளக்க, உச்சம், மந்தம் சமம் ஆகிய நிலைகளிலும் பண்ணிசை கொண்டு போற்றிப் பாடிய புலவர்களுக்கு மன்னன் பரிசில் கொடுத்தான் என்னும் பொருள்படும் பின்வரும் கெழுப் பாடல் புறப்பொருள் வெண்பாமாலையில் வருகிறது.  

: ''நீடவும் குறுகவும் நிவப்பவும் தூக்கிப்"  
: *பாடிய புலவர்க்குப் பரிசில் நீட்டின்று*  

## எடுத்துக்காட்டு

: *சுற்றிய சுற்றமுடன் மயங்கித் தம்வயிறு*  
: *எற்றி மடவார் இரிந்தோட - முற்றிக்*  
: *குரிசில் அடையாரைக் கொண்டகூட்டு எல்லாம்*  
: *பரிசில் முகந்தன பாண்*  
:: - புறப்பொருள் வெண்பாமாலை 45.  

## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.
# காவல் கோட்டம்



## விமர்சனங்கள்
இந்த நூலில் இவர் கையாண்ட வரலாற்றுக் குறிப்புகள் பல வேறு சில வரலாற்று ஆய்வாளர்களின் படைப்புகள் என்றும் அவை முறையான நன்றிக்குறிப்புகள் ஏதுமின்றி கையாளப்பட்டுள்ளன என்ற குற்றச்சாட்டுகளும் இவர் மீது தொடுக்கப்படுகின்றன. இப்புதினத்தை ஆதரித்து எழுத்தாளர் ஜெயமோகனும் எதிர்த்து எழுத்தாளர் எஸ். ராமகிருஷ்ணனும் எழுதியுள்ளனர்.
# கொற்ற வஞ்சி

தமிழ் இலக்கணத்தில் **கொற்ற வஞ்சி** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். கொற்றம் என்னும் சொல் வெற்றியைக் குறிப்பது. மன்னர் போரில் வெற்றி பெற்றதைப் பொருளாகக் கொள்வதால் இத்துறை "கொற்ற வஞ்சி" என்னும் பெயர் பெற்றது.  

இதனை விளக்க, உலகத்தோர் போற்றி வணங்கத்தக்க வகையில் வாள் வீசிப் போரிட்டான் என்று காலில் வீரக் கழல் அணிந்த மன்னனைப் பாராட்டுவது என்னும் பொருள்படும் பின்வரும் பாடல் புறப்பொருள் வெண்பாமாலையில் வருகிறது.  

: ''வையகம் வணங்க வாளோச்சினன் எனச்"  
: *செய்கழல் வேந்தன் சீர்மிகுத் தன்று*  

## எடுத்துக்காட்டு

: *அழலடைந்த மன்றத்து அலந்தயரா நின்றார்*  
: *நிழலடைந்த நின்னையென்று ஏத்திக் - கழலடைய*  
: *செற்றம்கொண் டாடிச் சிலைத்தெழுந்தார் வீந்தவியக்*  
: *கொற்றம்கண் டெஃகுயர்த்தான் கோ*  
:: - புறப்பொருள் வெண்பாமாலை 40.  

## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.
# மாராய வஞ்சி

தமிழ் இலக்கணத்தில் **மாராய வஞ்சி** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். "மாராயம்" என்பது ஒரு வகைச் சிறப்பு விருது. மன்னனிடமிருந்து இவ்வகை விருது பெறும் வீரர்களின் தன்மையைப் பொருளாகக் கொள்வதால் இத்துறை "மாராய வஞ்சி" எனப் பெயர் பெற்றது.  

இதனை விளக்க, வீரம் மிக்க மன்னனால் சிறப்புச் செய்யப் பெற்றவரும், வெற்றியை வழங்கும் வேற்படையைக் கையில் ஏந்தியவருமான வீரர்களின் நிலையைக் கூறுவது என்னும் பொருள்படும் பின்வரும் பாடல் புறப்பொருள் வெண்பாமாலையில் வருகிறது.  

: ''மற வேந்தனின் சிறப் பெய்திய"  
: *விறல் வேலோர் நிலையுரைத் தன்று*  

## எடுத்துக்காட்டு

: *நேராரம் பூண்ட நெடுந்தகை நேர்கழலான்*  
: *சேரார்முனை நோக்கிக் கண்சிவப்பப் - போரார்*  
: *நறவேய் கமழ்தெரியல் நண்ணார் எறிந்த*  
: *மறவேல் இலைமுகந்த மார்பு*  
:: - புறப்பொருள் வெண்பாமாலை 43.  

## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.
# விவேகானந்த கேந்திரம்

**விவேகானந்த கேந்திரம்** (*Vivekananda Kendra*) என்பது ஒரு இந்து ஆன்மீக நிறுவனமாகும். சுவாமி விவேகானந்தரின் போதனைகளைப் பரப்ப, ஜனவரி 7 1972 ல் ஏக்நாத்ஜி ரானாடேவால் கன்னியாகுமரியில் தோற்றுவிக்கப்பட்டது. இவ்வமைப்பின் மூலம் யோக வகுப்புகளும், பண்பாட்டு வகுப்புகளும், ஆன்மீகச் சொற்பொழிவுகளும், இளைஞர்களுக்கும், குழந்தைகளுக்கும் ஆளுமைதிறன் பயிற்சி முகாம்களும் தொடர்ந்து பல மாநிலங்களில் நடத்தப்படுகின்றன.  

கன்னியாகுமரியில் உள்ள விவேகானந்தபுரத்தைத் தலைமையிடமாகக் கொண்டு பல்வேறு பணிகளை மேற்கொள்கிறது. இதன் சார்பாக விவேகானந்த நினைவுக் கண்காட்சி, விவேகானந்தர் நினைவு மண்டபம் போன்றவை பராமரிக்கப்படுகிறது மேலும் பல்வேறு இடங்களில் கல்விக் கூடங்களும் நடத்தப்படுகிறது. இதன் இயற்கை வள அபிவிருத்தித் திட்டம், கிராமப்புற மேம்பாட்டுத் திட்டம் போன்றவை பல்நோக்குப் பார்வை கொண்ட திட்டமாக நடைமுறைப்படுத்தப்படுகிறது.  

## அனுசரிக்கப்படும் முக்கிய நாட்கள்
- *சமர்த்த பாரத பருவம்:* சுவாமி விவேகானந்தர் கன்னியாகுமரியில் தவம் மேற்கொண்ட டிசம்பர் 25,26,27 ஆகிய நாட்கள் நினைவாகக் கொண்டாடப்படுகிறது.
- *குரு பூர்ணிமா:* மூதாதையர்களின் நினைவாக கொண்டாடப்படுகிறது.
- *சர்வதேச சகோதர தினம்:* சுவாமி விவேகானந்தர் சிக்காகோ சமய மாநாட்டில் உரையாற்றிய செப்டம்பர் 11 ம் நாள் நினைவாகக் கொண்டாடப்படுகிறது.
- *கீதை ஜெயந்தி:* பகவத் கீதையின் சிறப்பைச் சொல்ல கொண்டாடப்படுகிறது.
- *சாதனா தினம்:* விவேகானந்த கேந்திர நிறுவனர் ஏக்நாத்ஜி ரானாடேவின் பிறந்த நாளான நவம்பர் 19ம் நாள் கொண்டாடப்படுகிறது.

## வெளியீடுகள்
விவேகானந்த கேந்திர பிரகாஷன் அறக்கட்டளை மூலம் பல்வேறு நூல்களும், இதழ்களும் வெளியிடப்படுகின்றன.  

## விருதுகள்
இராமேஸ்வரம் இராமநாதசுவாமி கோயிலுக்குரிய 108 புனித தீர்த்தங்களில், அறுபதுக்கும் மேற்பட்ட தூர்ந்து போன தீர்த்தக் குளங்களை விவேகானந்தா கேந்திரம் தொண்டு புனரமைத்தது. இதற்காக 2022-ஆம் ஆண்டில் ஜல் சக்தி துறையின் தேசிய விருது கிடைத்துள்ளது.  

## இதையும் பார்க்கவும்
- விவேகானந்தர் இல்லம்
# பேராண் வஞ்சி

தமிழ் இலக்கணத்தில் **பேராண் வஞ்சி** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். "பேராண்மை" என்னும் சொல் "பெருமை", "ஆண்மை" என்னும் சொற்களின் சேர்க்கையால் உருவானது. பெருமைக்குரிய ஆண்மையோடு போரிடும் வீரர்க்கு மன்னன் சிறப்புச் செய்வதைப் பொருளாகக் கொள்வதால் இத்துறைக்குப் "பேராண் வஞ்சி" என்னும் பெயர் ஏற்பட்டது. பகை மன்னர் வழங்கும் திறையை ஏற்றுக்கொண்டு போரைக் கைவிட்டுத் திரும்புதலும் இத்துறைக்குள் அடங்கும்.  

இதனை விளக்க, நட்புக் கொண்டிராத பகைவரைப் போர்முனையில் அழித்து வெற்றியுடன் திரும்பிய வீரர்க்கு மன்னன் சிறப்புச் செய்வது என்றும், கிடைத்தற்கு அரிய பொருட்களைப் பகை மன்னர் திறையாகக் கொடுக்கக் கோபந் தணிந்த மன்னவன் மீண்டு செல்லுதல் என்றும் பொருள்படும் பின்வரும் கெழுப் பாடல்கள் புறப்பொருள் வெண்பாமாலையில் வருகின்றன.  

: *கேள்அல்லார் முனைகெடுத்த*  
: *மீளியார்க்கு மிகஉய்த்தன்று*  

: *அருந்திறை அளப்ப ஆறிய சினத்தோடு*  
: *பெரும்பூண் மன்னவன் பெயர்தலும் அதுவே*  

## எடுத்துக்காட்டு

: *பலிபெறு நன்னகரும் பள்ளி இடனும்*  
: *ஒலிகெழு நான்மறையோர் இல்லும் - நலிவுஒரீஇப்*  
: *புல்லார் இரியப் பொருதார் முனைகெடுத்த*  
: *வில்லார்க்கு அருள்சுரந்தான் வேந்து*  
:: - புறப்பொருள் வெண்பாமாலை 42(1).  

: *கூடி முரசிரங்கக் கொய்யுளைமா முன்னுகளப்*  
: *பாடி பெயர்ந்திட்டான் பல்வேலோன் - கோடி*  
: *நிதியந் திறையளந்தார் நேராகும் தன்கீழ்*  
: *முதியம் என்றாறி முரண்*  
:: - புறப்பொருள் வெண்பாமாலை 42(2).  

## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.
# ஒரு தனி நிலை

தமிழ் இலக்கணத்தில் **ஒரு தனி நிலை** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். வீரன் ஒருவன் தனக்கு நிகராக எவரும் இல்லை என்னும்படி ஒப்பற்ற வீரத்துடன் போரிடுவதைக் கூறுவது இத்துறை. "ஒரு ஒப்பற்ற நிலை" என்ற பொருள்பட, இத்துறைக்கு "ஒரு தனி நிலை" என்னும் பெயர் ஏற்பட்டது.  

இதனை விளக்க, பெருகிவரும் வெள்ளத்தைத் தடுத்து நிறுத்தும் கல்லணையைப் போலப் பெருமளவில் திரண்டு வரும் பகைவர் படையைத் தனி ஒருவனாக நின்று தடுத்த நிலையைக் கூறுவது என்னும் பொருள்படும் பின்வரும் பாடல் புறப்பொருள் வெண்பாமாலையில் வருகிறது.  

: *பொருபடையுள் கற்சிறைபோன்று*  
: *ஒருவன்தாங்கிய நிலையுரைத்தன்று*  

இதையே தொல்காப்பியமும் "வருவிசைப் புனலைக் கற்சிலைபோல ஒருவன் தாங்கிய பெருமை" என்கிறது.  

## எடுத்துக்காட்டு

: *வீடுஉணர்ந் தோர்க்கும் வியப்பாமால் இந்நின்ற*  
: *வாடல் முதியாள் வயிற்றிடம் - கூடார்*  
: *பெரும்படை வெள்ளம் நெரிதரவும் பேரா*  
: *இரும்புலி சேர்ந்த இடம்*  
:: - புறப்பொருள் வெண்பாமாலை 50.  

## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.
# பெருஞ்சோற்று நிலை

தமிழ் இலக்கணத்தில் **பெருஞ்சோற்று நிலை** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். "பெருமை", "சோறு" என்னும் இரு சொற்களின் சேர்க்கையால் உருவானது "பெருஞ்சோறு" எனும் சொல். இவ்வீரர் தனக்கு வெற்றியை ஈட்டித்தருவர் என்று கருதும் மன்னன் அவர்களுக்கு சோறு அளித்தல் என்னும் பொருள் பற்றியது "பெருஞ்சோற்று" நிலை. இதனைப் **பெருஞ்சோற்று வஞ்சி** என்றும் குறிப்பிடுவர்.  
## இலக்கணம் தரும் விளக்கம்
புறநானூற்றுப் பாடல் ஒன்று இத் துறையைச் சேர்ந்ததாகக் காட்டப்பட்டுள்ளது. போருக்கு முன் வேந்தர்க்கு நல்கும் நறவம் என்னும் கள் வரிசை முறைப்படிப் போருக்குச் செல்லும் அனைவர்க்கும் வழங்கப்பட்டதாம். சிறு வீரன் ஒருவன் அதனை வாங்க மறுத்து, வாளை ஏந்திக்கொண்டு நின்றானாம். அவன் பெருஞ்சோறு வழங்கும் முறை போலப், போருக்குச் செல்வதில் தன் முறை வரும் வரையில் காத்திருக்கமாட்டானாம். முந்திக்கொண்டு செல்வானாம்.  
- தொல்காப்பியம் இதனைப் 'பிண்டம் மேய பெருஞ்சோற்று நிலை' என்று குறிப்பிடுகிறது.
- இதனை விளக்க, பகைவருடைய நாட்டை அழித்து நமக்கு வெற்றியை ஈட்டித்தருவர் இவ்வீரர் என மிக்க சோற்றை அவர்கள் பெறும்படி கொடுத்தது என்னும் பொருள்படும் பின்வரும் பாடல் புறப்பொருள் வெண்பாமாலையில் வருகிறது.

: ''திருந்தார் தெம்முனை தெறுகுவர் இவரெனப்"  
: *பெருஞ்சோறு ஆடவர் பெறுமுறை வகுத்தன்று*  
  - எடுத்துக்காட்டு

: *இயவர் புகழ எறிமுரசு ஆர்ப்பக் *  
: *குயவரி வேங்கை அனைய - வயவர்*  
: *பெறுமுறையான் பிண்டம்கோள் ஏவினான் பேணார்*  
: *இறும் முறையால் எண்ணி இறை*  
:: - புறப்பொருள் வெண்பாமாலை 54.  

## பெருஞ்சோறு கொடுத்தவர்கள்
- உதியஞ் சேரலாதன்
- சேரன் செங்குட்டுவன்
- சிபிச் சக்கரவர்ந்தி
- முதுகுடிப் பெருமகன் (மூதில்) நீரில்லாத ஆற்றில் கிடக்கும் அம்பிப் பரிசில் போன்ற பெரிய மண்டைப் பானைகளில் பெருஞ்சோறு வழங்கினானாம்.

## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.
# நெடுமொழி வஞ்சி

தமிழ் இலக்கணத்தில் **நெடுமொழி வஞ்சி** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். "நெடுமொழி" என்பது "வீர உரை" அல்லது "பெருமித உரை" என்பதைக் குறிப்பது. பகைவருக்குத் தன்னுடைய பெருமையைத் தானே எடுத்துக் கூறுவதைப் பொருளாகக் கொண்டதால் இத்துறை "நெடுமொழி வஞ்சி" என்னும் பெயர் பெற்றது.  

இதனை விளக்க, "பகைவர் படையை நெருங்கிச் சென்று தன்னுடைய ஆண்மையை எடுத்துச் சொல்வது" என்னும் பொருள்படும் பின்வரும் பாடல் புறப்பொருள் வெண்பாமாலையில் வருகிறது.  

: ''ஒன்னாதார் படைகெழுமித்"  
: *தன்னாண்மை எடுத்துரைத்தன்று*  

## எடுத்துக்காட்டு

: *இன்னர் எனவேண்டா, என்னோடு எதிர்சீறி*  
: *முன்னர் வருக. முரண்அகலும் - மன்னர்*  
: *பருந்துஆர் படைஅமருள் பல்லார் புகழ*  
: *விருந்தாய் அடைகுறுவார் விண்*  
:: - புறப்பொருள் வெண்பாமாலை 44.  

## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.
# கஸ்தூரிபாய் காந்தி



**கஸ்தூரிபாய்** (*Kasturba Gandhi*, 11 ஏப்ரல் 1869 – 22 பெப்ரவரி 1944) மோகன்தாசு கரம்சந்த் காந்தியின் வாழ்க்கைத் துணைவியார். கணவர் ஏற்ற தேசிய விரதத்திற்காக தானும் உடன் உழைத்தவர். காந்தியுடன் சேர்ந்து தென்னாப்பிரிக்காவில் கறுப்பர்களின் மீதான இனவெறிக்கு எதிரான போராட்டங்களில் ஈடுபட்டவர். இந்திய விடுதலைப் போரில் பங்கு கொண்டு பல சிறை சென்றவர்.  

## இளமை
இந்திய நாட்டின் குஜராத் மாநிலத்திலுள்ள போர்பந்தர் எனும் ஊரில் பெரும் வணிகர் குடும்பத்தில் கோகுல்தாஸ் கபாடியாவின் மகளாக 11.04.1869 ல் பிறந்தார் கஸ்தூரிபா. இவரது தாய் மொழி குஜராத்தி. 1883-ல் இவர் தனது 13ஆம் வயதில் தம் வயதேயான, குடும்ப உறவினரான மோகன்தாஸ் காந்தியை மணந்தார். திருமணத்தின் போது எழுதப்படிக்கத் தெரியாத இவருக்கு இவருடைய கணவர் கல்வி கற்பித்தார் கணவர் மேல்படிப்பிற்காக 1888-இல் இலண்டன் சென்றபோது இந்தியாவிலேயே தங்கியிருந்தார். காந்தி பொதுவாழ்வில் தீவிரமாக ஈடுபட்டதால் குடும்பப் பொறுப்பு முழுவதும் கஸ்தூரிபா கவனித்துக் கொண்டார். இத் தம்பதியினருக்கு, ஹரிலால் (1888), மணிலால் (1892), ராமதாஸ் (1897), தேவதாஸ் (1900) ஆகிய நான்கு புதல்வர்கள் பிறந்தனர்.  

## அரசியல்
கணவரின் சத்தியம், அகிம்சை, இந்திய விடுதலை இயக்கம் ஆகிய கொள்கைகளுக்கு தன் வாழ்நாள் முழுவதும் முழு ஒத்துழைப்பையும் அளித்தார். 1897 ல் தொழில்நிமித்தமாக, வழக்கறிஞர் பணிக்காக தென்னாபிரிக்காவின் டர்பன் நகருக்குச் சென்ற கணவருடன் கஸ்தூரிபாவும் சென்றார். அங்கு அவர் போராட்ட மயமான வாழ்க்கை நடத்த வேண்டியிருந்தது. 1904 முதல் 1914 வரை டர்பன் நகரில் காந்தி குடும்பம் வசித்தது. தென் ஆப்பிரிக்காவில் நிலவிய நிறவெறிக் கொடுமைக்கு எதிரான கணவரின் போராட்டத்தில் துணை நின்றார் கஸ்தூரிபா.  

இந்திய வம்சாவழித் தொழிலாளர்கள் மீதான கொடிய சட்டங்களைக் கண்டித்து காந்திஜி நடத்திய அறப்போராட்டங்களில் கஸ்தூரிபா காந்தியும் பங்கேற்றார். 1913 ல் நடந்த அறப் போராட்டத்தில் கலந்துகொண்ட கஸ்தூரிபா, கைது செய்யப்பட்டு, மூன்று மாத கடுங்காவல் தண்டனை விதிக்கப்பட்டார். காந்திஜி கைதான நேரங்களில் அறப் போராட்டங்களைத் தலைமை தாங்கி நடத்திய பெருமையும் இவருக்கு உண்டு.  

## விடுதலைப் போரில் ஈடுபாடு
1915ல் இந்தியாவிற்கு திரும்பியபின் இந்திய விடுதலைப் போரில் களமிறங்கினார் காந்தி. அவருக்கு உற்ற துணையாக கஸ்தூரிபா காந்தி விளங்கினார். சபர்மதி ஆசிரமத்தில் தங்கி இந்திய விடுதலை இயக்கத்தில் மிகுந்த ஈடுபாடுகொண்டார்.  

சிறு வயதிலேயே ஏற்பட்ட நுரையீரல் நோயால் பதிக்கப்பட்ட அவர் வாழ்நாள் முழுவதும் அதனால் சிரமப்பட்டார். ஆயினும், கணவருடன் எளிய வாழ்வு வாழ்ந்தார். சபர்மதி ஆசிரமத்தின் சூழல் அவருக்கு ஒத்துக்கொள்ளாத போதும், கணவரின் பாதையே தனது பாதை என, ஓர் இந்திய குடும்பத் தலைவியாகவே அவர் வாழ்ந்தார். அங்கு ராட்டை நூற்றல் உள்ளிட்ட காந்தியப் பணிகளில் ஈடுபட்டு மற்றவர்களுக்கு முன்மாதிரியாக விளங்கினார்.  

## இறுதிக்காலம்
யில் கஸ்தூரிபாய் காந்தி மற்றும் மகாதேவ தேசாயின் சமாதிகள், புனே]]  
வெள்ளையனே வெளியேறு போராட்டத்தின் போது (1942) கைது செய்யப்பட காந்தியுடன் கஸ்தூரிபாய் காந்தியும் கைதானார். இருவரும் பூனாவிலுள்ள ஆகா கான் அரண்மனையில் சிறை வைக்கப்பட்டனர். அங்கு, நாட்பட்ட நுரையீரல் அழற்சி, மூச்சுக்குழல் அழற்சி நோயினால் மிகுந்த வேதனையுற்றார். சிறையில் இருக்கும்போது சிகிச்சை பலனின்றி மரணம் அடைந்தார் (22.02.1944) கஸ்தூரிபாய் காந்தி.  

- வெளியீடு: தேசிய சிந்தனைக் கழகம்
- Biography of Kasturba Gandhi, Indian Freedom Fighter
- Kasturba Gandhi
# நியாசின்


**நியாசின்** (Niacin) என்னும் கரிமச் சேர்மத்தின் வாய்பாடு: . இது, **உயிர்ச்சத்து பி<sub>3</sub>**, **நிகோடினிக் அமிலம்** மற்றும் **விட்டமின் பிபி** என்றும் அழைக்கப்படுகிறது. நியாசின், மனிதர்களுக்கு ஒரு அத்தியாவசியமான ஊட்டச்சத்தாகும்.  

நாள்பட்ட நியாசின் குறைபாட்டினால் உருவான பெலாகிரா நோயுற்ற மனிதன்]]  

நம் உணவில் ஐந்து விட்டமின்களின் (நியாசினையும் சேர்த்து) அளவு குறைபடுவது பரவலான ஊட்டச்சத்து குறைபாட்டு நோய்களுக்குக் காரணமாகிறது: நியாசின் குறைபாடு (தோல் வறட்சி, பெலாகிரா), உயிர்ச்சத்து சி குறைபாடு (அரிநோய்; ஸ்கர்வி), தயமின் குறைபாடு (பெரிபெரி), உயிர்ச்சத்து டி குறைபாடு (என்புருக்கி நோய்) மற்றும் உயிர்ச்சத்து ஏ குறைபாடு (மாலைக்கண் மற்றும் பிற நோயறிகுறிகள்).  

நீரில் கரையகூடிய வெண்திண்மமான நியாசின், கார்பாக்சில் (COOH) தொகுதியை மூன்றாமிடத்தில் கொண்ட பிரிடின் கிளைப்பொருளாகும். உயிர்ச்சத்து பி<sub>3</sub>-யின் பிற வடிவங்கள்: கார்பாக்சில் தொகுதிக்கு பதிலாக கார்பாக்சமைட் தொகுதியினைக் கொண்ட இதன் அமைடு வடிவமான நிகோடினமைட் (நியாசினமைட்), பிற சிக்கலான அமைடுகள் மற்றும் பல்வேறு மணமியங்கள். ஒத்த உயிரிவேதிப் பண்புகளைக் கொண்டுள்ளதால் இக்குடும்பச் சேர்மங்கள், நியாசின், நிகோடினமைட் மற்றும் உயிர்ச்சத்து பி<sub>3</sub> என்னும் பெயர்களில் இடைமாற்றமாக உபயோகப்படுத்தபடுகின்றது.  

## உணவுத் தேவைகள்
நியாசின் தினமும் தேவைபடுகின்ற அளவுகள் - குழந்தைகள்: 2–12&nbsp;மிகி, பெண்கள்: 14&nbsp;மிகி, ஆண்கள்: 16&nbsp;மிகி, மற்றும் கருவுற்ற (அல்லது) பாலூட்டுகின்ற தாய்மார்கள்: 18&nbsp;மிகி. இவை, (இரத்த) ஊனீர் அளவுகளைக்காட்டிலும் சரியானதாக நம்பப்படுகிறது.  

## உயிரித்தொகுப்பு மற்றும் வேதித்தொகுப்பு

அத்தியாவசிய அமினோ அமிலமான டிரிப்டோபானிலிருந்து கல்லீரலால் நியாசினைத் தொகுக்க முடியும். ஒரு மில்லிகிராம் நியாசின் தயாரிக்க அறுபது மில்லிகிராம் டிரிப்டோபான் தேவைப்படுகிறது. டிரிப்டோபானின் ஐந்துருப்பு நறுமண பல்லினவட்டம் பிளவுபடுத்தப்பட்டு, டிரிப்டோபானின் ஆல்ஃபா அமினோ அமிலத்துடன் இணைந்து நியாசினின் ஆறுருப்பு நறுமண பல்லினவட்டமாக மறுசீராக்கப்படுகிறது. டிரிப்டோபான், நிகோடினமைட் அடெனின் டைநியூகிளியோடைடாக மாற்றம்பெறும் சில வினைகளில் ரிபோஃபிளாவின், உயிர்ச்சத்து பி<sub>6</sub> மற்றும் இரும்பு தேவைப்படுகிறது. ஒவ்வொரு ஆண்டும் 3-மீத்தைல் பிரிடினிலிருந்து பல மில்லியன் கிலோகிராம் நியாசின் தயாரிக்கப்படுகிறது.  

## உணவு மூலங்கள்
பல்வேறு உணவுகளிலும் (கல்லீரல், கோழி, மாட்டிறைச்சி, மீன், தானியங்கள், வேர்க்கடலை (கச்சான்), பயறுவகைகள்) நியாசின் உள்ளது. மேலும், இறைச்சி, பால் பொருட்கள் மற்றும் முட்டைகளிலுள்ள டிரிப்டோபான் என்னும் அமினோ அமிலத்திலிருந்தும் நியாசின் தொகுக்கப்படுகிறது.  

விலங்கு பொருட்கள்:  
- கல்லீரல், இதயம் மற்றும் சிறுநீரகங்கள்
- கோழி
- மாட்டிறைச்சி
- மீன்கள்: சூரை மீன், சால்மான்
- முட்டைகள்

பழங்கள் மற்றும் காய்கறிகள்:  
- வெண்ணைப் பழம்
- பேரீச்சம்பழம்
- தக்காளி
- இலை வகைக் காய்கறிகள்
- பூக்கோசு வகைகள்
- செம்மங்கி (கேரட்)
- சர்க்கரைவள்ளிக்கிழங்கு
- தண்ணீர்விட்டான் கொடி

விதைகள்:  
- கொட்டைகள்
- முழுதானிய வகைகள்
- பயறுவகைகள்

பூஞ்சைகள்:  
- காளான் வகைகள்
- சாராயப் பூஞ்சை
# மழபுல வஞ்சி

தமிழ் இலக்கணத்தில் **மழபுல வஞ்சி** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். பகை நாட்டின் மீது படையெடுத்துச் செல்லும் வேந்தர், தாம் வெற்றி பெறும்போது தோல்வியுற்ற நாட்டின் செல்வங்களைக் கொள்ளை கொள்வர். இதனைப் பொருளாகக் கொண்டதே "மழபுல வஞ்சி" எனும் இத்துறை.  

## விளக்கப் பாடல்கள்
இதனை விளக்க, பகைவருடைய நாட்டை வென்ற வீரர் கொள்ளையிட்டு அவர்களது இல்லங்களில் வளம் இல்லை எனும்படி செய்வது என்னும் பொருள்படும் பின்வரும் பாடல் புறப்பொருள் வெண்பாமாலையில் வருகிறது.  
: ''கூடார்முனை கொள்ளைசாற்றி"  
: *வீடுஅறக்கவர்ந்த வினைமொழிந்தன்று*  
இதனை விளக்கும் இலக்கணப் பாடல்  
: *களமர் கதிர்மணி காலேகம் செம்பொன்*  
: *வளமனை பாழாக வாரிக் - கொளல்மலிந்து*  
: *கண்ஆர் சிலையார் கவர்ந்தார் கழல்வேந்தன்*  
: *நண்ணார் கிளைஅலற நாடு* (புறப்பொருள் வெண்பாமாலை 47)  
இதனை விளக்கும் புறநானூற்று இலக்கியப் பாடல்கள் மூன்று.  
- பகைவர் ஊரைச் சுடும் விளக்கொளியில் அந்நாட்டு மக்கள் அழும் ஒலியைக் கேட்க விரும்புபவன் கரிகாலன்.
- பகன்றையும் பாகலும் படர்ந்த கரும்பு வயலில் தீ மூட்டினான் சோழன் இராசசூயம் வேட்ட பெருநற்கிள்ளி.
- நீர்த்திவலைகளைக் காய்ச்சிய இரும்பு உரிஞ்சிக்கொள்வது போல் கானப்பேரெயில் கோட்டையைக் கானப்பேரெயில் கடந்த உக்கிரப் பெருவழுதி கைப்பற்றிக்கொண்டான்.
# கொற்ற வள்ளை

தமிழ் இலக்கணத்தில் **கொற்ற வள்ளை** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். "கொற்றம்" என்பது வெற்றியைக் குறிக்கும். "வள்ளை" என்பது ஒரு பாடல் வகை, பெண்கள் நெல் குற்றும்போது தலைவனைப் புகழ்ந்து பாடுவது. எனவே, போரில் வென்ற அரசனைப் புகழ்வதையும், பகைவர் நாடு அழிவதற்காக வருந்துவதையும் பொருளாகக் கொள்ளும் இத்துறை "கொற்றவள்ளை" எனப்பட்டது.  

இதனை விளக்க, மன்னனின் புகழைச் சொல்லிப் பகைவர் தேசம் அழிவதற்கு இரங்கியது என்னும் பொருள்படும் பின்வரும் பாடல் புறப்பொருள் வெண்பாமாலையில் வருகிறது.  

: *மன்னவன் புகழ்கிளந்து*  
: *ஒன்னார்நாடு அழிபுஇரங்கின்று*  

## எடுத்துக்காட்டு

: *தாழார மார்பினான் தாமரைக்கண் சேந்தனவால்*  
: *பாழாய்ப் பரிய விழிவதுகொல் - யாழாய்ப்*  
: *புடைத்தேன் இமிர்கண்ணிப் பூங்கட் புதல்வர்*  
: *நடைத்தேர் ஒலிகறங்கும் நாடு*  
:: - புறப்பொருள் வெண்பாமாலை 41.  

## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.
- http://www.projectmadurai.org/pm_etexts/utf8/pmuni0100.html
# தழிஞ்சி

தமிழ் இலக்கணத்தில் **தழிஞ்சி** என்பது புறப்பொருள் திணைகளுள் ஒன்றான வஞ்சித் திணையின் ஒரு துறை அல்லது உட்பிரிவு ஆகும். "தழிஞ்சு" என்பது "தழுவுதல்" என்னும் பொருள் தருவது. இங்கே தழுவுதல் என்பது உடலைத் தழுவுதலை அன்றி மறப்பண்பு தழுவுதல், வீரம் தவறாத மானத்தைத் தழுவுதல் போன்ற பொருள்கள் கொண்டது. மதராசுப் பல்கலைக் கழகம் வெளியிட்ட தமிழ் லெக்சிக்கன், தழிஞ்சி என்பதற்கு "போரில் ஆயுதங்களால் தாக்குண்டு கேடுற்ற தன் படையாளரை முகமன்கூறியும் பொருள்கொடுத்தும் அரசன் தழுவிக்கோடலைக் கூறும் புறத்துறை" என்றும் "ஒரு வீரன் தனக்குத் தோற்றோடுவோர்மேற் படையெடாத மறப்பண்பினைக் கூறும் புறத்துறை" என்றும் விளக்கம் கூறுகிறது.  

இதனை விளக்க, தனக்குத் தோற்றுப் புறமுதுகு காட்டும் பகைவர் மேல் கூரிய வாளினை வீசாத மறப் பண்பை விரும்பிச் செல்வது என்னும் பொருள்படும் பின்வரும் பாடல் புறப்பொருள் வெண்பாமாலையில் வருகிறது.  

: *அழிகுநர் புறக்கொடை அயில்வாள் ஓச்சாக்*  
: *கழிதறு கண்மை காதலித்து உரைத்தன்று*  

## எடுத்துக்காட்டு

: *கான்படு தீயின் கலவார்தன் மேல்வரினும்*  
: *தான்படை தீண்டாத் தறுகண்ணன் - வான்படர்தல்*  
: *கண்ணியபின் அன்றிக் கறுத்தார் மறம்தொலைதல்*  
: *எண்ணியபின் போக்குமோ எஃகு*  
:: - புறப்பொருள் வெண்பாமாலை 51.  

## குறிப்பு

## உசாத்துணைகள்
- இராமசுப்பிரமணியன், வ. த., புறப்பொருள் வெண்பாமாலை, மீனாட்சி புத்தக நிலையம், மதுரை, 2009.
- கௌரீஸ்வரி, எஸ். (பதிப்பாசிரியர்), தொல்காப்பியம் பொருளதிகாரம் இளம்பூரணனார் உரை, சாரதா பதிப்பகம், சென்னை, 2005.